钦定古今图书集成/历象汇编/乾象典/第003卷 > 历象图说 > 太阴次轮图说
## 钦定古今图书集成/历象汇编/乾象典/第003卷 > 历象图说 > 太阴次轮图说

均轮之心行于本天，小轮之心行于均轮，此各曜之所同也。乃各曜光体，又行于次轮，而次轮之心行于小轮。惟太阴系于小轮而行者，不以次轮之心，而以次轮之边，故其迟疾加减与各曜有不同者。次轮起于距日之远近，亦各曜之所同也。乃五星之次轮，木、火、土与日一合而行一周，金、水与日再合而行一周，惟太阴次轮与日一合而行再周，故其迟疾加减与各曜尤有不同者。次轮边界从合朔起，系于小轮为最近，半周上弦而至远矣，一周复于近为望，又半周下弦而远，再周复于近而合朔矣。次轮以此朔望点系于小轮上，右转周行，既倍于小轮心，行于均轮之度，而月体之行于次轮周者，又一合朔而有再周。由是均轮既有高卑，小轮又有远近，次轮上复有朔望二弦，而太阴之所在，测其经度而有迟疾，测其纬度而有出入，测其光体周径而有损益，象数可征，皆古法之所未备。

如一图，均轮心行至辰，小轮心自高行至丙，各一𧰼限。次轮朔望点，必自近至远行一百八十度，其平实之差为一均数。若月在次轮弦点，则更有实经之差，〈二三均。〉当并于一均为极大之减均也。〈占名迟疾差。〉

二图，均轮心行至戌，小轮心自卑行至辛，各一象限。次轮朔望点，必自近至远行一百八十度，其平实之差为一均数。若月在次轮弦点，则更有实经之差，当并于一均为极大之加均也。〈古名疾差。〉

三图，均轮心行至午，小轮心自高行至甲，各三十度。〈朒初限。〉次轮朔望点在小轮上，必自近至次行六十度，其平实之差为一均数。若月在次轮，自次向弦行至月，则有实经之差，当损其一均，馀平经之差为定减均也。

四图，均轮心行至亥，小轮心自卑行至庚，各六十度。〈朓初限。〉次轮朔望点在小轮上，必自近至上行一百二十度，其平实之差为一均数。若月在次轮，自上行至月，则有实经之差，当益其一均，得平经之差为定加均也。

右对各曜本天全图观之。